ไฟแนนเชียลไดเจสต์
KBS ปันผล 0.20 บาทต่อหุ้น
17 ส.ค. 2554

KBS ปันผล 0.20 บาทต่อหุ้น
คณะกรรมการบริษัท น้ำตาลครบุรี (KBS) มีมติให้จ่ายเงินปันผลระหว่างกาลงวดผลการดำเนินงาน 1 ต.ค. 2553-31 มี.ค. 2554 ในอัตราหุ้นละ 0.20 บาท สำหรับผู้ถือหุ้นที่มีชื่อในทะเบียนในวันที่ 7 ก.ค. 2554
กลต.ปรับปรุงเกณฑ์เสนอขาย DW
นายธีระชัย ภูวนาถนรานุบาล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในฐานะประธานคณะกรรมการกำกับตลาดทุน กล่าวว่า คณะกรรมการกำกับตลาดทุนเห็นชอบให้ปรับปรุงหลักเกณฑ์ให้ผู้เสนอขายใบสำคัญแสดงสิทธิอนุพันธ์ (Derivatives Warrant : DW) จัดทำสรุปข้อมูลสำคัญของหลักทรัพย์ (Fact Sheet) ที่ระบุถึงลักษณะและความเสี่ยงพิเศษ โดยใช้ภาษาที่กระชับและเข้าใจง่าย โดยแจกให้แก่ผู้ลงทุนรายย่อยพร้อมกับใบจองซื้อหลักทรัพย์ 
กรณีที่เสนอขายในตลาดหลักทรัพย์แห่งประเทศไทย (ตลท.) ต้องเผยแพร่ Fact Sheet บนเว็บไซต์ของผู้ออก DW ตลาดหลักทรัพย์ฯ หรือ ก.ล.ต. เพื่อให้ผู้ลงทุนมีข้อมูลเพียงพอก่อนที่จะตัดสินใจลงทุน ทั้งนี้ Fact Sheet เป็นส่วนหนึ่งของแบบแสดงรายการข้อมูลการเสนอขายหลักทรัพย์ (แบบ Filing) ผู้ลงทุนจึงสามารถฟ้องร้องผู้เสนอขายได้หากข้อมูลเป็นเท็จ
“ก.ล.ต.ต้องการให้ผู้ลงทุนเข้าใจความเสี่ยงของ DW ชัดเจนขึ้นก่อนตัดสินใจลงทุน เนื่องจาก DW เป็นหลักทรัพย์ที่ออกเสนอขายมาไม่นานและมีความเสี่ยงที่ผู้ลงทุนอาจยังไม่คุ้นเคย ซึ่งในหลายประเทศได้มีการออกมาตรการเพื่อคุ้มครองผู้ลงทุน โดยกำหนดให้ผู้เสนอขายตราสารที่มีความซับซ้อนรวมถึง DW ต้องจัดทำ Fact Sheet แจกจ่าย” นายธีระชัย กล่าว
TRC คว้าวางระบบท่อก๊าซ IRPC
บริษัท ทีอาร์ซี คอนสตรัคชั่น (TRC) แจ้งว่า บริษัทได้รับ Letter of Intent จากบริษัท ไออาร์พีซี (IRPC) เพื่อว่าจ้างให้บริษัทรับเหมางานก่อสร้างวางระบบท่อก๊าซสำหรับโครงการ PTTARIRPC Multiproduct Pipeline Project มูลค่าโครงการ 722.50 ล้านบาท ระยะเวลาก่อสร้าง 560 วัน
KNIGHTS ขายหุ้นตงฮั้วยกล็อต 10%
ก.ล.ต.ได้รับแบบรายงานจาก KNIGHTS BRIDGE EQUITIES LTD ได้จำหน่ายหุ้นบริษัท ตงฮั้ว คอมมูนิเคชั่นส์ (TONHUA) สัดส่วน 10.6% ของสิทธิออกเสียงทั้งหมดของกิจการ ทำให้ไม่เหลือถือหุ้นอีก